Andamaanit ja Nikobaarit



Andamaanit ja Nikobaarit ovat Intian territorio Intian valtameressä, maantieteellisesti lähempänä Thaimaata kuin mannerta.

Kaupungit

 * Port Blair - pääkaupunki

Muut kohteet

 * Havelock-saari - länsimaisten matkailijoiden suosima saari, jossa kauniita rantoja. Paljon yöpymismahdollisuuksia ja useita eri ravintoloita.
 * Neil-saari - Havelockia pienempi ja rauhallisempi saari. Loistavat snorklausmahdollisuudet.

Ymmärrä


Andamaanit ja Nikobaarit ovat 321 saaren lähes 500 km pitkä saariketju Intian valtameressä. Lähes luonnontilassa oleville eteläisille Nikobaareille turisteilla ei ole asiaa, mutta Andamaaneille on halvempien lentojen ja vapaamman lupapolitiikan myötä pikkuhiljaa alkanut kehittyä turismi-infraa, ja yllättävän moni suomalainenkin on pitkästä matkasta huolimatta löytänyt tiensä perille. Mallorca-tyyliseen massaturismiin on kuitenkin vielä paljon, paljon matkaa: koko saaristossa ei ole vielä ensimmäistäkään ketjuhotellia, ja majoituskin on useimmiten tyyliin palmumaja ja hyttysverkko. Vieraat ovatkin enimmäkseen lähes koskemattomille apajille tulevia sukeltajia sekä seikkailuhenkisiä, hieman varakkaampia reppumatkailijoita.

Ilmasto
Paras aika tulla saarille on joulukuusta huhtikuuhun, jolloin taivas on kirkas ja meri tyyni. Monsuunikausi toukokuusta heinäkuun lopulle on sateinen ja myrskyisä.

Tule
Kaikilla Andamaaneille saapuvilla ulkomaalaisilla pitää olla Restricted Area Permit (RAP) -lupa. Sen saa Port Blairin lentokentältä saapuessa, mutta mikäli aikoo tulla saarille laivalla, se on anottava etukäteen esim. Intian viisumin yhteydessä. RAP oikeuttaa 15 päivän oleskeluun, pidennettävissä kerran 15 päivällä. RAP:n tarkistetaan esim. saarten välisillä laivoilla ja hotellin majoittuessa, ja se pitää luovuttaa poistuessa.

Lentokoneella
Kätevin tapa saapua Andamaaneille on lentäen. Lentoja on toistaiseksi tarjolla vain Chennaista ja Kolkatasta, joten matka Suomesta vaatii ainakin kaksi vaihtoa. Suoria lentoja Bangkokista on kaavailtu jo monta vuotta, mutta vuonna 2009 satunnaisia charttereita lukuunottamatta niitä ei vielä ole.

Laivalla
Andamaaneille voi myös tulla laivalla Chennaista noin kerran viikossa, mutta matkaa on 1400 km ja sen taittamiseen menee kolmisen päivää yhteen suuntaan, eikä lippu ole juurikaan lentoa halvempi. Myös Kolkatasta pääsee,mutta varaus on hankalaa ja pitää tehdä huomattavasti ennen matkaa.

Liiku


Saaristossa kun kerran ollaan, niin matka taittuu luontevasti laivalla. (Helikopterillakin kuulemma pääsee satunnaisesti pääsaarille, mutta matkoja on vain harvakseltaan.) Matkustajaliikenteen monopolioperaattori on valtion Directorate of Shipping Services (DSS), jonka laivat seilaavat Port Blairista. Sesonkin aikaan laivat myydään yleensä loppuun, joten kannattaa varata paikkansa viimeistään edellisenä päivänä, tai pyytää majapaikkaansa junailemaan matkat.

Laivoja on pääosin kahta sorttia, eli turistilaivoja ja paikallislauttoja. Nimistä huolimatta hinnoittelu molempiin on kutakuinkin sama, eli 150-200 rupiaa yksisuuntaisesta kyydistä Havelockille. Muille saarille,kuten Little-Andamaanille on huomattavasti halvempi matkustaa,johtuen ilmeisesti turistien vähyydestä.


 * Turistilaivat ovat pienempiä (n. 100 henkeä) ja nopeampia. Matka taituu sisätiloissa näennäisesti ilmastoidussa hytissä, jossa kullakin asiakkaalla on pehmustettu muovituoli.  Ulos voi mennä kävelylle, mutta varjoa tai istumapaikkoja sielä ei ole, eikä kahvilaa tai muita palveluita ole.   Laivat kestävät kyllä kovaakin merenkäyntiä, mutta ne huojuvat aika lailla aallokossa.
 * Paikallislautat ovat suurempia (n. 400 henkeä) ja hitaampia. Yläluokassa on pehmustettuja tuoleja, alakerrassa vain penkkejä, kummassakaan ei ole ilmastointia mutta tuulenvire mereltä helpottaa.  Kanttiini tarjoilee teetä ja pikkupurtavaa, ja meno on hieman vakaampaa kuin turistilaivoissa.

Syö


Merenelävät ovat ehdottomasti saarten parasta antia, eikä reilun kokoinen grillattu kala kaikilla mausteilla maksa fiinimmässäkään paikassa yli Rs. 200. Havelockin paremmista hotelleista saa jonkin verran enemmän tai vähemmän länsimaisia annoksia, mutta ruokavalio on muilta osin pitkälti rajoittunut intialaiseen.

Pysy turvassa
Andamanen und Nikobaren Andaman and Nicobar Андаманские и Никобарские острова